הוועדה המיוחדת לענייני התמכרויות, סמים ואתגרי הצעירים בישראל, כנסת 24, פרוטוקול מספר 2, 2021-08-16 09:00

רם שפע: בוקר טוב לכולם, גם למי שהגיע לכבד אותנו בנוכחותו, חברת הכנסת מיכל וולדיגר.

רם שפע: בוקר טוב גם לכל הצוות.

רם שפע: בוקר טוב למי שאיתנו בזום.

רם שפע: אני אתחיל בהתנצלות – יש עניינים טכניים בכנסת, גם אי אפשר להדפיס, אז חסרים לי פה כל דפי ההכנה לדיון, וגם אני מבקש מראש מכל שנמצא איתנו בזום להציג את שמו ואת תפקידו כי אין לנו רישום של מי נרשם אנחנו רק רואים אתכם בזום.

רם שפע: אני כמובן אדגיש את זה, אבל אני מבקש שתדעו.

רם שפע: אני שמח מאוד לפתוח את הדיון הראשון אחרי הדיון החגיגי של הוועדה המיוחדת לענייני התמכרויות, סמים ואתגרי הצעירים בישראל.

רם שפע: אני שמח שיש לנו – לדעתי – את השם הארוך ביותר מכל הוועדות המיוחדות בכנסת, וזה דבר חשוב.

רם שפע: אני מקווה שזה מלמד גם על ההישגים שיהיו פה.

רם שפע: בממשלה הקודמת יצא לי לעמוד בראשות ועדה שעמדה באתגרים אדירים סביב הקורונה, בעיקר בסוגיות החינוכיות, אבל גם בסוגיות שקשורות לתרבות וספורט.

רם שפע: זה היה מדהים, נחמד ומעניין, ועכשיו אנחנו בוועדה שבעיניי תאפשר לנו להתעמק הרבה יותר – הקורונה פחות תפגוש יום-יום כל סוגיה שנעלה פה, למרות שיש לה גם היבטים שעוד נתייחס אליהם, כמובן, כמו בכל מישורי החיים שלנו.

רם שפע: אבל בהזדמנות להתעמק ולדון לטווח ארוך, אני חושב שזכינו, ואני שומע מבת שבע ומצוות הוועדה שהדיונים הענייניים פה מצליחים להוליד מהלכים שהכנסת אחר כך מקדמת.

רם שפע: אני רוצה להגיד מילה על השם של הוועדה ועל הנושאים שאנחנו רוצים להתעסק בהם ולקדם ואחרי זה נתחיל.

רם שפע: הוועדה הזאת עברה בשנים האחרונות כמה שינויים, אבל היא תמיד עסקה בסך הכול בסוגיות שאנחנו עסוקים בהן היום – המילה סמים על כל היבטיה.

רם שפע: יש קונוטציה בכנסת שקנאביס זה הדבר היחיד שמדברים עליו כסם, אז זה ממש לא המצב ויש הרבה מאוד התייחסויות חשובות אחרות.

רם שפע: כמובן שכל נושא ההתמכרויות על כל ההיבטים, על כל החומרים, על כל המשמעויות של איך המדינה מתייחסת לנושא ההתמכרויות, איך היא מטפלת בהן, מול קופות החולים, מול משרד הבריאות, מול בני נוער, מול מבוגרים.

רם שפע: הסוגיה של הצעירים – אני רוצה להתייחס אליה כאל סוגיה הרבה יותר רחבה מההיבטים האלה.

רם שפע: כלומר, באופן כללי, האתגרים של הצעירים בישראל לא זכו עד עכשיו לוועדה שיש לה את הפררוגטיבה לקדם או לבדוק את הסוגיות שלהם לעומק.

רם שפע: כמובן שזה משיק גם לשאר הדברים שקורים פה.

רם שפע: עשינו בדיקה לפני הוועדה לאילו משרדי ממשלה יש תחומים שלמים שאין להם מענה ספציפי בתוך ועדה, הרי לא תמיד יש קורלציה מלאה, ולכן היה לנו חשוב להתייחס באופן רחב לאתגרים של הצעירים בישראל.

רם שפע: כמי שייצג שבע שנים סטודנטים בישראל, ביניהן שלוש שנים כיושב-ראש ההתאחדות, הנושאים האלה מאוד מאוד נוגעים לליבי, והצעירים הם באופן כללי בין הגילאים 18 עד – נגיד 36 כי זה הגיל שלי עכשיו, אבל בסך הכול אנחנו מדברים על עד 35.

רם שפע: אני שוקל להרחיב את זה ל-40 כדי להמשיך להתאים בשנים הקרונות, אבל זו סוגיה שלא נפתור אותה עכשיו.

רם שפע: זה כפתיח.

רם שפע: זה אומר שגם מי שנוכח פה וגם מי שבזום – אני מניח שיהיו עמדות מגוונות.

רם שפע: מטרת הדיון הזה היא פריסה רחבה, אני רוצה להקשיב, ללמוד את הסוגיות שמטרידות גם את משרדי הממשלה, גם את הארגונים, גם את חברי הכנסת.

רם שפע: אני אגיד שיש איתנו גם חברי כנסת בזום שלאט-לאט יעלו, ולצערי, יש כמה חברי כנסת שיש להם קורונה ולא יכלו להגיע.

רם שפע: אני מאחל פה איחולי החלמה מהירה ומלאה.

רם שפע: עד כאן הפתיחה שלי.

רם שפע: חברת הכנסת וולדיגר, אני מודה לך שאת נוכחת, ובכלל, צריך להגיד שיש לנו אולי זוויות שונות על הנושא, אבל שיח ישיר וכן, ואני מקווה שנצליח להוביל גם לדברים שנצליח לעשות ביחד.

רם שפע: בבקשה.

מיכל מרים וולדיגר: תודה.

מיכל מרים וולדיגר: קודם כל, אני מברכת – זאת הישיבה הראשונה?

רם שפע: כן.

מיכל מרים וולדיגר: אז ברכות, איחולים לבביים ובכלל.

מיכל מרים וולדיגר: אני אגיד כמה דברים.

מיכל מרים וולדיגר: השם הארוך – אני לא יודעת למה הכוונה.

מיכל מרים וולדיגר: אם קודם המילה שהושמטה הייתה המאבק, אז אני רוצה להאמין שהוא עדיין נותר.

מיכל מרים וולדיגר: אני חושבת שכולנו צריכים להיאבק - - -

רם שפע: זה הושמט כבר בכנסת הקודמת, רק צריך להגיד.

מיכל מרים וולדיגר: בכל מקרה, לדעתי כולנו פה בסוג של מלחמה נגד הסמים והתמכרויות.

מיכל מרים וולדיגר: זה דבר לא טוב, זה דבר שלילי.

מיכל מרים וולדיגר: אני מקווה שכולנו פה מסכימים לזה.

מיכל מרים וולדיגר: להתמכר לכל דבר זה לא נכון, לא בריא, לא טוב, ולכן אני מניחה שהשינוי – לא ירדתי לשורש העניין, אני מניחה שהוא לא רק סמנטי אלא מהותי, אבל אנחנו נדבר על זה בפעם אחרת.

מיכל מרים וולדיגר: עוד נקודה אחת, אני לא יכולה לבקש ממך להאריך את הגיל של הצעירים, ואתה יודע מה, אני גם לא רוצה, טוב לי במקום שלי.

מיכל מרים וולדיגר: אני המבוגר האחראי פה, אני כבר לא צעירה.

מיכל מרים וולדיגר: הנושא הוא חשוב, הנושא של התמכרויות בכלל – לא רק לקנאביס, אלא בכלל.

מיכל מרים וולדיגר: זה נושא שצריך לטפל בו, ולצערי הרב, הוא לא מטופל, הוא לא מונח בראש סדר העדיפויות שלנו וצריך לשים את זה שם.

מיכל מרים וולדיגר: בעיני הוא הבסיס כדי שנוכל לחיות נכון, לחיות חיים משמעותיים, ליהנות מהדברים.

מיכל מרים וולדיגר: אנחנו צריכים להבין שהתמכרות גוררת אותנו למקום אחר ולא לשם.

מיכל מרים וולדיגר: באתי לשמוע, באתי גם להשמיע, בתקווה שנצליח להניע ולעשות דברים טובים לטובת כל תושבי מדינת ישראל, וגם כמובן לצעירים, שאולי כועסים עליי שאני חושבת קצת אחרת, אבל מותר לחשוב אחרת.

מיכל מרים וולדיגר: אני אסיים – מישהו שלח לי כתבה שנכתב עליי באיזה אתר של הקנאביס, משהו כזה או אחר.

מיכל מרים וולדיגר: אני חייבת להגיד פה – וזה לא רק במקרה הזה, אלא בכלל – הגיע הזמן שנפסיק לסתום פיות.

מיכל מרים וולדיגר: מותר לאנשים לחשוב אחרת.

מיכל מרים וולדיגר: לא צריך להפוך את זה שחושב אחרת לסוטה, לשקרן, לאיש רע, לתאב אינטרסים וכולי וכולי.

מיכל מרים וולדיגר: מותר לנו לחשוב אחרת, מותר לנו לחלוק, ולהיפך, לדעתי זו הפרייה, שכל אחד חושב אחרת ומותר לומר את זה.

מיכל מרים וולדיגר: אני מקווה שבסופו של דבר אנחנו נכריע בצורה נכונה, איכותית וטובה לכולם.

רם שפע: אני מתחבר מאוד לדברים שלך, וכהוכחה לזה – הזמנתי אותך.

רם שפע: אנחנו מדברים על זה כל הזמן, למרות שלא על הכול אנחנו מסכימים, בינתיים.

רם שפע: אני מקווה שנצליח להפגין כלפי חוץ את היכולת לדבר כל הזמן.

רם שפע: אני לא רוצה להגיד שהממשלה הזאת היא דוגמה לאיך קצוות מדברים כי אז זה יפתח דברים אחרים, אבל לכל הפחות בואי נסכם שאנחנו ניתן דוגמה בהקשר הזה.

רם שפע: יפעת רווה, משרד המשפטים, את רוצה לפתוח?

רם שפע: אנחנו תמיד מעדיפים לאפשר למי שבחר להגיע לדיון להתחיל.

רם שפע: בבקשה.

יפעת רווה: קודם כל, תודה רבה על הדיון החשוב הזה.

יפעת רווה: אני נמצאת פה בהקשר של הקנאביס, ואת הפירוט של עיקרי הדוח שלנו אנחנו נפרט בישיבה הבאה.

יפעת רווה: אני רוצה להתייחס לנושא של ההתמכרויות, אני גם חושבת שיש הרבה דעות בנושא הזה, ואני מאוד מתחברת לעניין שחשוב מאוד לשמוע את כל הדעות, ואני חושבת שיש דברים נקודתיים שיכול להיות קונצנזוס ולא משנה מה המסקנה תהיה.

יפעת רווה: אני מבקשת להקריא את הקטע שכתבנו בדוח בנושא של התמכרויות כי זה אחד הנושאים החשובים, זה אחד הנושאים שגרמו לדילמות הכי קשות בנוסף לנושא של קטינים ועוד כמה.

יפעת רווה: אנחנו שמענו בצוות גם מתמכרים – אני לא יודעת אם המילה המתאימה היא מכורים לשעבר כי זו התמודדות שהיא לכל החיים.

יפעת רווה: גם מישהו שנמצא במצב - - -

מיכל מרים וולדיגר: מכור נקי.

מיכל מרים וולדיגר: הם קוראים לעצמם מכורים נקיים.

יפעת רווה: אני לא רוצה לתייג, אבל שמענו – ואני רוצה בהזדמנות הזאת להודות בצורה עמוקה גם למר עמרי פריש מכפר איזון וגם לשלושת האנשים שנפתחו בפנינו, וברשותם גם בשמותיהם או בשמות חלקיים ציינו בדוח, הכול לפי ההסכמה של האנשים והנשים שדיברו בפנינו.

יפעת רווה: המסקנה בדוח הייתה שקיימת תופעת התמכרות, לרבות התמכרות נפשית לקנאביס, בפרט בגילאים הצעירים, חלקן בעקבות טראומות בגלל פגיעה, שירות צבאי או מצוקה, ועוד.

יפעת רווה: אלה המקרים שנתקלנו בהם.

יפעת רווה: המסקנה שלנו הייתה שהמענה המרכזי לקנאביס צריך להיות בתחום המניעה הראשונית, כלומר הסברה וחינוך, לרבות חינוך לבריאות וקידומה ובתחום הטיפולי.

יפעת רווה: הוויכוח הגדול היה מה המענה לזה, אם המענה הוא פלילי או שהמענה הוא בדרכים אחרות, אבל המענים בוודאי צריכים להינתן.

יפעת רווה: מסקנה נוספת, בלי שום קשר להסדר שייקבע – ואני יודעת שיש מחלוקות, עדיין קיימות מחלוקות מה צריך להיות ההסדר החוקי הפלילי, אני לא אכנס לזה בדיון הזה, אבל בכל הסדר שיתקבל בנוגע לקנאביס, כולל אם לא יהיה שום שינוי – יש להיערך ולהגביר את ההיערכות למתן מענים חינוכיים מניעתיים וטיפוליים בתחום ההתמכרויות.

יפעת רווה: הדבר הזה נדרש כבר עכשיו, גם אם לא יהיה שום שינוי בחקיקה, שכן תחומים אלה לוקים בחסר כבר במצב הקיים שבו ישנו שימוש נרחב, וביתר שאת ידרשו מענים כאלה ככל שיהיה שינוי במדיניות.

יפעת רווה: בכל הסדר יש למנוע מכירת קנאביס ושימוש בו במקומות ציבוריים ובהמשך לבחון את האפשרות של מקומות ייעודיים שניתן להימנע מקרבה אליהם.

יפעת רווה: סיפרו לנו אנשים מכורים, שהיו מכורים, שמתמודדים, שקרבה לקנאביס מאוד מאוד מקשה עליהם, ובדבר הזה – גם אם תהיה כהמלצתנו, לגליזציה, גם אם תהיה אי הפללה, גם אם המצב יישאר על כנו, את הדבר הזה צריך לקחת בחשבון כי היום – היום, לפני כל שינוי – אין לו מענה.

יפעת רווה: אנשים חשופים בעל כורחם לשימוש מסביבם, דווקא על הדברים האלה חלק מההמלצות באו לענות.

יפעת רווה: בנושא הזה זאת השורה התחתונה שלנו, שהטיפול בהתמכרויות צריך להיות מוגבר והוא לא מספק כבר במצב הנוכחי, ולא רק שזה לא קשור לשינוי החקיקה, אלא שינוי החקיקה יכול להתייחס לנושא הזה ולהקל על אנשים כי זה לא שהמצב היום הוא טוב, המענים לא ניתנים בצורה מספקת.

יפעת רווה: תודה רבה.

רם שפע: אני רק רוצה להדגיש שני דברים: אחד, לא אמרתי את זה בהתחלה, אז רק כדי לוודא שיש סנכרון; הדיון הזה מוקדש, כמו שאמרנו, להתייחסות כוללת לנושאים שעל סדר-יומה של הוועדה, וב-10:30 אנחנו ביקשנו ממשרדי הממשלה שהיו חברים בצוות הבין-משרדי – שמיד אני אגיד עליו מילה – להתייחס ספציפית לעמדה שלהם לקראת האפשרות שתהיה לגליזציה ותהיה רפורמה באישור הקנאביס.

רם שפע: אני אומר שיפעת, בצדק, התייחסה בצורה מסוימת להקשר של ההתמכרויות, ואחרי זה אני גם אחמיא לעבודה המהירה והאינטנסיבית והשירותית מאוד שמשרד המשפטים הוביל בממשלה הקודמת בזמן מאוד קצר ובתקופה מאתגרת.

רם שפע: אני אגיד את זה אחר כך.

יפעת רווה: כמובן שהאמירה על הצורך בטיפול רלוונטית לכל סוגי ההתמכרויות.

רם שפע: בהחלט, עם זה אני מסכים.

יפעת רווה: אנחנו עסקנו בנושא הזה, אבל זה רלוונטי גם לאלכוהול, ויש המון התמכרויות שהן לא פיזיות.

מיכל מרים וולדיגר: בדיוק כמו שאמרה חברתי לפני, לא התייחסתי לקנאביס כי כמו שראיתי את הלו"ז – אני עקבית עם הלו"ז, אבל אני מצטרפת לגמרי.

מיכל מרים וולדיגר: אני מכירה את המצב היום, בהיותי 15 שנה בתוך החברה האזרחית מתעסקת עם התמכרויות.

מיכל מרים וולדיגר: אני מסכימה לגמרי שגם אם נלך לקראת לגליזציה וגם אם זה יאושר, בעיניי ובעיני אנשי מקצוע רבים, ראשית לכל וקודם כל, לפני שנצביע על לגליזציה, שהמדינה תראה רצינות ותתחיל לטפל היום – אתמול, אתמול היא הייתה צריכה להתחיל לטפל – בשאלה איך מטפלים באלה שכבר היום הם מכורים, וגם באותם מכורים נקיים, או איך שלא נקרא להם, כי אם הם יתקלו מחר בסם, מיד נחזיר אותם אחורה על כל המאמץ הענק שהם עשו עד הלום.

מיכל מרים וולדיגר: לכן בעיניי הבסיס לפתוח ולדבר על זה הוא להראות שאנחנו רציניים – אנחנו לא רק רצים מהר כדי לאפשר לאלה שכן רוצים את זה לפנאי ולכיף, בואו נראה להם רצינות וקודם כל נתחיל בתהליך של חינוך בבתי הספר.

מיכל מרים וולדיגר: עוד לפני ההסברה – חינוך, איך מתרגמים חוסן, איך מאפשרים לילדים כלים שידעו להתמודד עם מצוקות וקשיים, ואחר כך הסברה על מה עושה התמכרות וכולי וכולי.

מיכל מרים וולדיגר: נראה את זה כבר היום, אחר כך ליבי יהיה – אולי – יותר קל להצביע בצורה כזו או אחרת, אבל בוא לא נדבר אלא נראה ביצועים בשטח, מה שלא נראה היום.

מיכל מרים וולדיגר: היום יש מצוקה ענקית בתחום הזה, בתחום של נוער, בתחום של ילדים, בתחום של מבוגרים, איפה שלא תפיל מטבע, שם תמצא קושי.

רם שפע: גם הפעם אני מסכים ולא במקרה בחרנו קודם כל להתייחס באופן רוחבי ורק אחר כך לצלול, זה לא יכול לבוא בנפרד, אני מאוד מסכים.

רם שפע: למרות הרצון שלי לקדם את הנושא, הסוגיות האלה רחבות ויש עוד הרבה מאוד אנשים שצריכים מענה עכשיו, הרבה יותר מהיר ממשך הזמן שיכול לקחת כדי לקדם רפורמה גדולה.

רם שפע: שירה כסלו, מנכ"לית המיזם למניעת עישון, את מכבדת אותנו בנוכחותך, אז בבקשה.

שירה כסלו: שלום.

שירה כסלו: אני אציג שוב, שירה כסלו, המיזם למיגור העישון, רק בשביל הפרוטוקול.

שירה כסלו: אני רוצה לברך על הקמת הוועדה מחדש, וגם על ההרחבה, גם לנושא של התמכרויות, ובעיקר לנושא של הסדרי צעירים.

שירה כסלו: אני חושבת שהדיוק שלך הוא בהחלט במקום.

שירה כסלו: אם אפשר לשים את המצגת.

שירה כסלו: מבחינתי, המיזם למיגור העישון – רק לשם ההבנה – מתעסק בהתמכרויות מאוד ספציפיות לטבק ולחומר הפעיל של הניקוטין.

שירה כסלו: מבחינתי, ברגע שאנחנו מדברים על שיחה כללית, אני רוצה לשים אותנו במסגרת.

שירה כסלו: אומנם אני אומרת עישון, ובוועדה הזאת בטח ידברו הרבה לא רק על קנאביס ולא רק על התמכרויות לחומרי עישון, אבל כשאני אומרת עישון, אני מתכוונת לטבק למינהו, עוד שנייה אני אדבר על זה.

שירה כסלו: כשאנחנו מדברים על העולם הזה, אנחנו מתייחסים לחמישה שלבים: החשיפה למוצר, אחריו מגיעה ההתנסות במוצר, רק אז מגיעה ההתמכרות.

שירה כסלו: אנחנו חושבים שישר אנחנו נכנסים להתמכרויות, אבל יש לנו שלבים לפני, או כל מה שאמרה יפעת לגבי המניעה הראשונית.

שירה כסלו: אחרי ההתמכרויות מגיעה התחלואה או הגמילה.

שירה כסלו: פה אנחנו עדיין בכל החומרים, עכשיו אני הולכת ספציפית לניקוטין.

שירה כסלו: שלוש נקודות חשובות להבין: ככל שמתחילים להתנסות בגיל מוקדם יותר, צריכים פחות התנסויות בשביל להפוך למכורים.

שירה כסלו: זאת אומרת, בין שתיים לשלוש התנסויות בגילאי 14, 15, 17 יהפכו אותך למכור; לעומת זאת, אחרי גיל 21 או 24 תצטרך למעלה מ-20 התנסויות בשביל להפוך למכור.

שירה כסלו: דבר שני, מהנתונים שלנו במדינת ישראל, מתוך ארבעה, שלושה בני נוער יהפכו למכורים.

שירה כסלו: שלושה שהתנסו יהפכו למכורים.

שירה כסלו: והדבר האחרון – ואת זה אנחנו יודעים על טבק באופן כללי – כל בן אדם שני שמעשן מת מוות בטרם עת מתחת לגיל 65.

רם שפע: כל בן אדם שני.

שירה כסלו: כל בן אדם שני.

שירה כסלו: אנחנו מדברים על 8,000 איש בשנה שמתים כתוצאה מעישון.

שירה כסלו: אם אני פורטת אפילו את מה - - -

מיכל מרים וולדיגר: כל בן אדם שני שמשתמש או מתמכר?

שירה כסלו: שמכור.

רם שפע: כל בן אדם שני שמכור לניקוטין.

מיכל מרים וולדיגר: מה זה מכור?

מיכל מרים וולדיגר: מה זה אומר?

שירה כסלו: מכור לניקוטין זה אומר מעשן לפחות סיגריה אחת ביום.

שירה כסלו: יש תחלואה ואחר כך – כמו שאתם יודעים, ניקוטין הוא חומר מאוד ממכר, כמו הרואין – אנחנו מאבדים 8,000 איש בשנה לעישון.

שירה כסלו: אני לא מדברת על תחלואה, אני מדברת על תמותה, כשהכניסה לדבר הזה היא בגיל הצעיר.

שירה כסלו: אם תסתכלו על המפה בגדול - - -

מיכל מרים וולדיגר: שנייה, אני יכולה להפריע?

מיכל מרים וולדיגר: אני מתבלבלת.

מיכל מרים וולדיגר: הרבה פעמים רם מביא לי את זה לקנאביס, ואני לא מסכימה עם זה.

מיכל מרים וולדיגר: כולנו מכירים מעשנים של סיגריות.

מיכל מרים וולדיגר: אנחנו מדברים על סיגריות עכשיו, נכון?

שירה כסלו: אנחנו מדברים על סיגריות, נרגילות, טבק לגלגול, סיגריות אלקטרוניות, טבק להרחה, כל העולם שמכיל ניקוטין בפנים.

מיכל מרים וולדיגר: כי את אומרת שכל בן אדם שני מת לפני גיל 65.

שירה כסלו: נכון.

מיכל מרים וולדיגר: סביבי, ברוך השם, יש לא מעט אנשים שהגיעו לגיל 80 ויותר.

שירה כסלו: הם בחצי השני של הרולטה.

מיכל מרים וולדיגר: אבל אם את אומרת כל בן אדם שני, אז אני אמורה להכיר כאלה שמתו מטבק בגיל 65, ואני לא מכירה כאלו.

מיכל מרים וולדיגר: אני מכירה יותר את אלה שהצליחו לשרוד את ה-80 פלוס.

מיכל מרים וולדיגר: פה הסטטיסטיקה היא מאוד גדולה, את אומרת כל בן אדם שני, זה אומר שאני אמורה להכיר כאלו.

שירה כסלו: את אמורה להכיר כאלו שמתו מוות מוקדם כתוצאה מהתחלואה שקשורה – סרטנים בעיקר, אבל גם שבצי לב.

שירה כסלו: יכול להיות שהוא מת משבץ לב.

שירה כסלו: האם את תשייכי את זה לזה שהוא מעשן ולכן?

שירה כסלו: יש פה מורכבות מסוימת, אבל סטטיסטית הנתונים מראים שמחצית מאלו שמעשנים בגיל המבוגר ימותו בטרם עת.

שירה כסלו: אם מסתכלים על פילוח הנתונים במדינת ישראל – יש לנו מהקו של התמכרות ואילך כ-1.3 מיליון מכורים ויש לנו פוטנציאל כניסה לעולם העישון, שעכשיו הבנו שהוא מתרחש בגילאים הצעירים – אפרופו מה שאמרת, אתגרי הצעירים – בין 24-13, כמיליון וחצי שהם הפוטנציאל להיכנס.

שירה כסלו: חברות הטבק שיודעות שזו נקודת ההתחלה מתרכזות בנקודה הזאת.

רם שפע: יכול להיות שאמרת את זה, אבל מאיפה כל הנתונים נאספו?

שירה כסלו: זה לדוגמה של הלמ"ס.

שירה כסלו: 1.3 מיליון זה מדוח שר הבריאות על העישון.

שירה כסלו: כל הנתונים הבאים שתראו הם נתונים שנאספו על ידי המיזם למיגור העישון בסקרי מעקב לאורך שנים, כבר ארבע שנים.

שירה כסלו: פה אתם רואים גרף שאתם יכולים - - -

רם שפע: כמה שקפים עוד יש?

רם שפע: יש עוד הרבה אנשים שרוצים לדבר.

שירה כסלו: יש עוד חמישה שקפים ואני אשתדל להיות הרבה יותר מהירה.

שירה כסלו: פה אתם רואים את הגרף המאוד ברור של כניסה לעולם העישון.

שירה כסלו: אתם רואים את הקבוצה המאוד גדולה – 17-15 22%, וב-19-18 אנחנו מגיעים ל-35%.

שירה כסלו: פה אתם רואים שיעורי עישון של בני נוער בגילאי 17-15.

שירה כסלו: בזמן הקורונה הייתה לנו ירידה בשיעורי העישון, ירידה משמעותית – מ-20% ל-13.9%.

שירה כסלו: למה?

שירה כסלו: אחת, כי המוצרים לא היו נגישים.

שירה כסלו: שתיים, בגלל שהילדים היו בבית והייתה השגחה הורית.

שירה כסלו: שלוש, ברגע שהם היו בבית ובריחוק לא היה לחץ חברתי.

שירה כסלו: שלוש הסיבות האלה, אחרי שיצאנו מהסגר השלישי, מראות את העלייה שהיא יותר גדולה בשיעורי העישון – אפרופו אתגרי הצעירים – היא יותר גדולה מאשר כשהיינו לפני הקורונה.

שירה כסלו: למה?

שירה כסלו: כי אחרי השנה שהם עברו הם בועטים, וככה זה נראה מצד בני הנוער, עוד שנייה אני אראה לכם איך זה נראה מצד החנויות.

שירה כסלו: אפשר להעביר לשקף הבא.

שירה כסלו: פה אתם רואים את פריסת כלל מוצרי העישון השונים שבהם בני נוער מתנסים.

שירה כסלו: אתם רואים את הבר הכחול, הוא הבר של שנת 2021 ואתם רואים עלייה כמעט בכל המוצרים, אבל מה שהכי חשוב שתסתכלו עליו זה שהמוצר המוביל הפך להיות הסיגריות האלקטרוניות.

שירה כסלו: הבאתי לכם כדי שתראו ותבינו – ככה נראית סיגריה אלקטרונית חד פעמית.

שירה כסלו: היא נמכרת, לצערי הרב – דבר כזה, כולל ארבע חפיסות של סיגריות נמכר ב-50 ש"ח בגלל שאין מיסוי על סיגריות אלקטרוניות במדינת ישראל כרגע, לצערי.

שירה כסלו: הסיגריות האלקטרוניות הפכו להיות שער הכניסה לעולם העישון כי הן מדברות אל בני הנוער.

שירה כסלו: הדבר הבא, שמבחינתי הוא השקף הכי חשוב - - -

מיכל מרים וולדיגר: בסיגריות אלקטרוניות יש טבק?

שירה כסלו: יש ניקוטין והן ממכרות באותה מידה.

שירה כסלו: הדבר הכי חשוב להבין, אפרופו מה שאמרה קודם יפעת, ואתם תגיעו לזה בדיון על הקנאביס – תסתכלו איך בני נוער משיגים מוצר שאסור להם לרכוש אותו.

שירה כסלו: פה אנחנו מדברים על בני 17-15.

שירה כסלו: אסור למכור במדינת ישראל מתחת לגיל 18.

שירה כסלו: בקיץ האחרון הגענו לכמעט 50% רוכשים בעצמם בחנויות.

שירה כסלו: מצד ימין אתם יכולים לראות – הפיצוציות מובילות, אחריהן הסופרמרקט והחנות הייעודית.

שירה כסלו: אם מסתכלים על שיעורי העישון של האוכלוסייה המבוגרת, אנחנו נמצאים בירידה כי אנחנו עוסקים בעיקר בגמילה, אבל הבר הצהוב שאתם רואים הוא שיעורי העישון של בני נוער 17-15, ושם, מכיוון שאנחנו לא מצליחים לעשות מספיק מניעה של החשיפה וההתנסות, אנחנו נמצאים בעלייה.

שירה כסלו: עכשיו השקף האחרון.

שירה כסלו: לפני שבועיים שרת הפנים הודיעה שבמסגרת ההקלות על רגולצי, היא רוצה להוציא עסקים מחובת רישוי עסקים.

שירה כסלו: בין העסקים שהיא רוצה להוציא מחובת רישוי עסקים זה מה שנקרא מפרט אחיד 6.14 שפה בוועדה עבדו עליו לפני שנה.

שירה כסלו: זו הדרך להגיד רישוי עסקים למוצרי עישון לסוגיהם – זאת אומרת, כל הפיצוציות, החנויות הייעודיות.

שירה כסלו: כרגע מה שמשרד הפנים מבקש זה שלא יהיה שום רישוי עסקים עליהן.

שירה כסלו: אם אנחנו נמצא מישהו מוכר, כמו שראיתם, את המוצר הזה, אי אפשר יהיה לסגור לו את העסק.

שירה כסלו: למה?

שירה כסלו: כי כרגע רוצים לבטל - -

מיכל מרים וולדיגר: מוכר לקטין את מתכוונת.

שירה כסלו: - - מוכר לקטין.

שירה כסלו: כי כרגע רוצים לבטל את צו רישוי עסקים.

שירה כסלו: אז אם יש משהו קונקרטי שאני מבקשת מהוועדה לטפל בו בשבועיים הקרובים, זה לבטל את הרעיון שרישוי העסקים יימחק מנקודות המכירה למוצרי טבק ועישון.

שירה כסלו: תודה.

רם שפע: תודה רבה.

רם שפע: אנחנו עוברים לזום.

רם שפע: נמצאת איתנו חברת הכנסת ענבר בזק מיש עתיד.

רם שפע: היי ענבר, איך את מרגישה.

ענבר בזק: בסדר, כמו שפעת קלה.

ענבר בזק: תודה.

רם שפע: החלמה מהירה, שולחים מפה חיזוקים גדולים.

ענבר בזק: תודה רבה.

ענבר בזק: קודם כל, אני רוצה לברך על הקמת הוועדה, זו ועדה חשובה מאוד, ואני שמחה להיות חלק ממנה.

ענבר בזק: יש לי שתי שאלות – אני מצטערת, לא שמעו אותך כל כך טוב בהתחלה.

ענבר בזק: אם כולם יוכלו לדבר למיקרופון, אז גם מי שבזום יוכל לשמוע.

ענבר בזק: לא שמעתי את שמה של הדוברת.

ענבר בזק: יש לי שתי שאלות לגבי המצגת שלך.

ענבר בזק: קודם כל, את אמרת שנדרשת חשיפה, אם אני הבנתי נכון, של שלוש או ארבע פעמים בקרב בני נוער מול חשיפה של כמה עשרות פעמים לייצר התמכרות.

ענבר בזק: האם זה רק לגבי ניקוטין, או שאלו נתונים דומים לגבי אלכוהול?

ענבר בזק: האם יש הבדל בין חשיפה לסיגריות, נרגילות, סיגריות אלקטרוניות וכולי, או שבכולן רמת ההתמכרות היא אותו דבר?

ענבר בזק: הנושא של סיגריות אלקטרוניות, שנחשפתי אליו יחסית לאחרונה, היום איפה שיש איסור למכור אלכוהול וסיגריות רגילות לבני נוער, קיים איסור גם לגבי סיגריות אלקטרוניות?

ענבר בזק: אני לא מכירה את החוק בנוגע לזה.

שירה כסלו: אני אנסה לענות.

שירה כסלו: הנתונים שהבאתי הם נתונים לגבי ניקוטין, החומר הממכר בניקוטין.

שירה כסלו: אני לא יודעת לומר אם המהירות של ההתמכרות, לדוגמה בקנאביס או באלכוהול היא זהה.

שירה כסלו: אני מניחה שכל חומר וההשפעה שלו על הגוף.

שירה כסלו: לגבי הניקוטין, הנתונים הם מאוד ברורים.

שירה כסלו: זה אחת.

שירה כסלו: שתיים, החוק אוסר – החל מתחילת 2019 החוק שונה ממוצרי טבק למוצרי עישון, מה שאומר שזה כולל גם את הסיגריות האלקטרוניות, את הטבק בחימום, ולכן איסור המכירה לקטינים הוא לכלל המוצרים.

שירה כסלו: אני מקווה שעניתי על שתי השאלות.

ענבר בזק: כן, כן, תודה.

ענבר בזק: רק לא אמרת איך קוראים לך.

שירה כסלו: שירה כסלו מהמיזם למיגור העישון.

ענבר בזק: מאה אחוז, תודה.

רם שפע: זהו ענבר?

רם שפע: טלי יוגב נמצאת איתנו כאן?

רם שפע: ראש אגף בכיר לטיפול ושיקום ברשות הלאומית לביטחון קהילתי.

רם שפע: אגב, אני רק אגיד, אני אשתדל לאפשר זכות דיבור קודם כל למי שמגיע, אחר כך למשרדים ששלחו התייחסויות ואחר כך לשאר, אז תדעו שככל שמשקיעים, זכות הדיבור מתקדמת.

רם שפע: בבקשה טלי, בוקר טוב.

טלי יוגב: בוקר טוב, תודה רבה.

טלי יוגב: אנחנו מאוד שמחים להיות חלק מהדיון היום.

טלי יוגב: מה שאנחנו רוצים לשים על השולחן בעקבות דיון הפתיחה הזה הם כמה נושאים שיותר מקושרים לנושא של שימוש בחומרים פסיכו-אקטיביים - - - וצעירים, גם בעיקר בגלל המיקוד של הוועדה הנוכחית בתחום של הצעירים.

טלי יוגב: אני מקווה שנדבר בדיון הבא על הנושא של הלגליזציה הצפויה וההשפעה שלה על בני הנוער והצעירים, אבל אני כן רוצה להגיד פה משפט וחצי כי אני לא יודעת מי יהיה גם בדיון הבא – אני מקווה שכולם, שכל המשתתפים – אבל יש משהו שיש עליו קונצנזוס זה על הנושא שהשימוש בקנאביס הוא מסוכן יותר עבור מתבגרים וצעירים גם ברמה של ההשפעות ארוכות הטווח שלו, ועל הסיכון המוגבר שיש לו.

טלי יוגב: אני מאוד מתחברת ותומכת וצועקת את מה שיפעת אמרה בפתיחת דבריה, שלפני שנכנסים להקצאת משאבים משמעותית לנושא של מניעה, של טיפול ושיקום, וגם של אכיפה, לפני שמתחילים הליכי הסדרה, אנחנו קודם כל נפגע באוכלוסייה הרגישה ביותר, שהם הילדים והצעירים, ואנחנו צריכים להיות עם דגל אדום בעניין הזה ולהגיד שלא נעשה את זה לפני שהממשלה תקצה את המשאבים שצריכים להקצות אותם.

טלי יוגב: אבל נפרט את זה במפגש הבא.

טלי יוגב: הנושא השני שאני רוצה להעלות אותו – אנחנו מרכזים צוות בין-משרדי.

טלי יוגב: בחודש הבא אנחנו נחגוג שנה לישיבות מאוד מאוד תכופות שלו.

טלי יוגב: זה צוות שעוסק - - - זריקת המרץ לעבודה שלו הייתה בדיוק בוועדה הזו עם חברת הכנסת מיכל קוטלר וונש שביקשה – קדימה, תתחילו לעשות משהו בעקבות עוד מוות מיותר ורע שהיה באחת ממסיבות הטבע הפיראטיות.

טלי יוגב: זה צוות מאוד גדול שכולל גם את משרדי הממשלה הרלוונטיים: רווחה, בריאות, חינוך, משטרה, משפטים, המכס מהאוצר, כב"ה, רשות הטבע והגנים; עם ארגוני חברה אזרחית, שפה כבר ראיתי שיש את עמרי מכפר איזון ועלם, וצוותים של מרחבים בטוחים, והאגודה הישראלית לפסיכדליה, גם עם נציגי הורים, גם עם נציגי מפיקים, גם עם אנשי האקדמיה, ששניים מהם אני רואה פה, את יוסי וחגית, וחוקרים נוספים.

טלי יוגב: עבדנו בחמישה צוותי משנה - - -עבודה מאוד רצינית.

טלי יוגב: יש צוות אחד שהתעסק בחינוך, מניעה והסברה, צוות אחד שהתעסק בהכשרות לצוותים, במידע, נתונים ומחקר; צוות מדיניות וצוות סטנדרטים.

טלי יוגב: שלושה צוותים כבר סיימו את העבודה, שני צוותים – שהם הצוותים עם הכי הרבה מחלוקות, חייבים לומר – שהם סטנדרטים ומדיניות, עדיין עובדים.

טלי יוגב: אנחנו מאוד מקווים שבזמן הקרוב יופץ הדוח של הוועדה.

טלי יוגב: אני רוצה להגיד משפט, התפיסה שמובילה את העבודה של כל הצוותים הייתה התפיסה של מזעור נזקים.

טלי יוגב: המסר של הצוות הוא חד משמעי – אנחנו רוצים שהמבלים לא יחששו לקבל סיוע.

טלי יוגב: אנחנו כן צריכים לשמור על הקו של אי מתן לגיטימציה לשימוש, כי אחרת בחיים לא נצליח להסדיר את העבודה של כל הגופים שלפעמים יש להם תפיסות מנוגדות של הדברים, אבל אנחנו צריכים כל הזמן לאזן בין המטרה של שמירה על חיי אדם ומזעור נזקים לבין מסר שעלול להשתמע כמתן לגיטימציה לשימוש.

טלי יוגב: אני מבטיחה פה שברגע שיהיה את הדוח של הוועדה, כמובן שהוא יובא לפה בשמחה רבה לדיון.

טלי יוגב: נושא נוסף שהיינו רוצים לשים על השולחן הוא נושא שקיים כל השנה, אבל הוא מתעורר מחדש בכל פעם בקיץ ובחופשות וזה הנושא של סמי אונס.

טלי יוגב: אנחנו רואים חשיבות לשים את הנושא כל הזמן במודעות ולהשאיר אותו על סדר-היום כי זה משהו שכל הזמן קורה.

טלי יוגב: אני יכולה להגיד שבדיוק בגלל הקיץ הזה עשינו בוקר למידה, היו שם 200 משתתפים, פתחנו את זה לכולם, לא רק לאנשים של הרשות כי חשוב לנו שכולם יהיו חשופים לזה.

טלי יוגב: בוקר ההכשרה הזה, שעשינו יחד עם השותפים שלנו ממשרדי הממשלה, בעיקר ממשרד הבריאות, היה להכיר את סמי האונס, שאת זה סוזמן מהרשות שלנו העבירה; הציגו את המענים של חדר 4, ד"ר ברדה מבית החולים וולפסון; עורכת הדין אתי כהנא אצלנו דיברה על הסוגיות המשפטיות שיש, כל הקושי להוכיח את הדברים האלה.

טלי יוגב: בקונטקסט הזה גם משרד הבריאות הציג את התחום הראייתי של בדיקות שיער, בדיוק בחדשות בטלוויזיה הראו את הנושא הזה.

טלי יוגב: אורית שפירו, גם מהרשות, הציגה את שלל הפעילויות שאנחנו מנסים לעשות בתחומי הקהילה ותוכניות מיוחדות שנעשות בארץ ובעולם.

טלי יוגב: הנושא הבא מתקשר לזה, עלה לנו מאוד בתקופת הקורונה, פתאום צף מחדש תחום שהכרנו אותו כבר לפני שנתיים אבל בעצימות מאוד נמוכה, וזה השימוש של מתבגרים בגז קצפות.

טלי יוגב: מתחילים לראות את זה כל הזמן, בקבוקונים זרוקים באזורי התכנסות של ילדים, אפילו סתם ברחובות.

טלי יוגב: אתה מסתובב ברחוב בערב עם הכלב – בקבוקונים של גז קצפות.

רם שפע: את יכולה להגיד מילה על זה?

רם שפע: אני מודה, אני לא חשוף לתופעה.

טלי יוגב: אני אגיד באופן כללי מאוד, אני רואה את כל החברים שלנו מכל משרדי הממשלה.

טלי יוגב: אולי שווה לקיים דיון על זה בוועדה.

טלי יוגב: מדובר בבקבוקונים קטנים שמשמשים כגז למכלים שמשתמשים בהם בענף הקונדיטאות בשביל להכין קצפת מיוצבת מאוד.

טלי יוגב: זה נמכר באופן חופשי לגמרי כי זה מוכר כמשהו שקשור לזה.

טלי יוגב: הגז הזה הוא גם מרכיב ברפואת השיניים, בעיקר בשימוש עם ילדים כגז צחוק.

טלי יוגב: החבר'ה פיתחו טכניקה פשוטה מאוד לשחרר את הנצרה של הבלונים הקטנים – הוותיקים בינינו, זה נראה כמו בלון סיפולוקס של פעם.

טלי יוגב: הילדים – שכמובן, הם מאוד יצירתיים – בשנייה משחררים את הנצרה של זה, ממלאים עם זה בלון רגיל ושואפים את זה.

טלי יוגב: ההשפעה של זה היא סוטול מאוד קצר לזמן מאוד קצר ובגלל זה נראה להם שהכול בסדר, אבל יש עם זה הרבה מאוד סכנות, גם בגלל שזה נורא קצר, אז משתמשים במלא, גם בגלל שזה מאוד זמין ואתה מוצא את זה בכל מקום, וכבר התחילו למכור את זה בפיצוציות בצבעים שונים, מגיעות כמויות מזה לארץ.

טלי יוגב: קיימנו על זה דיון אצלנו עם חבר'ה מהמשטרה כי מי שמוביל את זה זו מחלקת נוער, ואני רואה פה את אילן מלכה, אז יכול להיות שהוא ישמח לדבר על זה.

טלי יוגב: אלו חבר'ה מהמכס וממשרד המשפטים וממשרד הבריאות כדי לראות מה אפשר לעשות, דווקא בגלל שמדובר בחומר חוקי שמשתמשים בו גם ברפואה וגם בתעשיית המזון.

טלי יוגב: בתור מי שישבה שם בדיון פחות או יותר כסטטיסטית ושומעת, היה דיון מרתק, הוחלט להמשיך את העבודה של הצוות הזה, להקים צוות משנה של משפטנים שינסו לקדם מהלכים משפטיים בתחום הזה.

טלי יוגב: אני שמה את זה בצד, אני מזמינה אותך לקיים על זה דיון נפרד בפני עצמו.

טלי יוגב: נושא נוסף שגם מתקשר לקנאביס הוא - - - מאוד בצמידות עם הצבא בצוות שמוביל אותו קמצ"ר שמונה על ידי הרמטכ"ל, הוא הוביל את כלל העשייה הצה"לית בנושא של שימוש בחומרים בכלל, אבל ההתמקדות היא בקנאביס.

טלי יוגב: אנחנו עובדים איתם על תהליך מקצועי של פיתוח אסטרטגיית מניעה בצבא.

טלי יוגב: עובדים איתם בחמישה צוותים, של חינוך ומניעה, של קמפיינים והסברה, אכיפה וענישה, מדידה והערכה ואפילו מתן מענים טיפוליים בשירות לאנשים משתמשים שהצבא החליט לא לפלוט אותם.

טלי יוגב: חשוב לי לציין פה כהערת אגב שהצבא ממש מבקשים אם אתם יכולים להעביר להם מוקדם יותר זימונים לדיונים, הם ישמחו להיות אבל בהתראה של זמן כל כך קצר הם לא הצליחו להיות פה.

רם שפע: משפט לסיכום בבקשה.

טלי יוגב: משפט סיכום – אני רק רוצה להגיד מה בעיקר חסר לנו.

טלי יוגב: חסרים לנו מענים לנוער ברשויות המקומיות, בעיקר עו"סים ייעודיים לנוער משתמש.

טלי יוגב: איריס מהרווחה נמצאת פה, היא יכולה לדבר על זה.

טלי יוגב: חסרים לנו מענים לנוער בתחום של - - -, של מיטות אשפוז לגמילת בני נוער מהחברה הערבית, שעד היום אין להם מענה ייעודי, ועל כל הנושא של תחלואה כפולה של בני נוער עם משרד הבריאות.

טלי יוגב: אני שוב רוצה להודות על קיום הדיון ושמחה מאוד על כך.

רם שפע: תודה רבה על ההתייחסות המעמיקה.

רם שפע: רועי בן נעים, השירות לטיפול בהתמכרויות במשרד העבודה.

רם שפע: הוא נמצא פה?

איריס נהרי: זה לא רועי, זו אני, איריס נהרי.

איריס נהרי: אני מייצגת את משרד הרווחה, איריס נהרי, סגנית מנהל השירות לטיפול בהתמכרויות.

איריס נהרי: אני מאוד שמחה על קיום הוועדה ועל כל הקולגות שלי, שאני רואה אותם אחרי זמן - - -

רם שפע: אני מבין שאתם פה כבר שנים ואנחנו רק הצטרפנו למסיבה הזאת.

רם שפע: בסדר גמור.

איריס נהרי: לפני שנתחיל לדבר על התמכרויות, כי אני מבינה שהוועדה הזאת היא גם על צעירים, חשוב להדגיש שיש לנו תוכניות במינהל של משרד הרווחה – גם תוכנית "יתד", גם "נוער, צעירים וצעירות" שיכול להיות שגם הם יצטרכו להיות חלק מהדיונים כשאנחנו נראה את סדר-היום של כל דיון, זה חשוב.

איריס נהרי: אני רוצה לדבר על ההתמכרויות ועל השירות לטיפול בהתמכרויות במשרד הרווחה שנותן מענה סוציאלי שיקומי לאוכלוסייה של נוער – אצלנו זה מגיל 12 – צעירים – אצלנו אנחנו מגדירים צעירים במשרד מגיל 25-18 – ולבוגרים.

איריס נהרי: יש לנו אוכלוסיית יעד שונה בבוגרים, תיכף אני אתייחס לזה.

איריס נהרי: אנחנו כן נותנים מענה טיפולי שיקומי למכורים לסמים, לאלכוהול, להימורים.

איריס נהרי: בשנים האחרונות אנחנו פותחים במשורה את השירות לאנשים עם התמכרויות התנהגותיות, יותר בעניין של גיימינג, התמכרות למין ולקניות.

איריס נהרי: זה בגדול, אבל שוב, זה במשורה.

איריס נהרי: אני אגיד שבשנה האחרונה נתנו מענה ל-12,091 מקבלי שירות, כשאנחנו מספקים למעלה מ-200 יחידות של סמים, אלכוהול, הימורים, מרכזי יום, זאת אומרת, יחידות אמבולטוריות שנותנות מענה אחת לשבוע עם קבוצה, מרכזי יום, קהילות טיפוליות, הוסטלים, דירות מעבר, ולאחרונה יש לנו גם שני מקלטי חירום גם לצעירים בירושלים וגם לנשים בבאר שבע.

איריס נהרי: זה נשמע המון, אנחנו מפתחים המון, אבל גם חסרים לנו הרבה מאוד מענים, כמו שטלי אמרה.

איריס נהרי: חסרים לנו מענים לבני נוער ולצעירים ולנשים.

איריס נהרי: מתוך 12,091 מטופלים שטיפלנו בהם, 80% הם גברים, 20% הן נשים, ולא בגלל שגברים משתמשים יותר, אלא כי להגיע לנשים זה הרבה יותר מורכב, יש להן הרבה יותר מה להפסיד, הן הרבה יותר מודרות.

איריס נהרי: הן נמצאות בקצה הרצף ומאוד מאוד חשוב – אנחנו מנסים לפתח כל הזמן מענים לנשים, אבל חשוב מאוד להגיע אליהן, זה להיות איפה שהן נמצאות, זה מורכב ולא פשוט.

איריס נהרי: אנחנו עסוקים בשנים האחרונות בפיתוח מענים לאוכלוסיות ייחודיות – דיברת על צעירים, תחלואה כפולה, זה נושא שחייב פיתוח של כל המשרדים, ובכלל להתייחס ולהסתכל על המטופלים האלה.

איריס נהרי: אם מדברים היום על השימוש בקנאביס, קצפות וכדומה – תרופות מרשם זה אחד מהחומרים שטרפו פה את כל הקלפים שגם צריכים מענה וצריכים לפתוח מענים ייחודיים ולהתייחס להתמכרות הזאת, כי זו התמכרות מאוד מאוד לא פשוטה ומורכבת.

איריס נהרי: אנחנו מאוד עסוקים כל הזמן בעניין של הלגליזציה ולפני הלגליזציה, דה קרימינליזציה.

איריס נהרי: כמו שטלי ציינה, אנחנו מאוד מאוד מודאגים ממה שזה עושה לבני הנוער ולצעירים.

איריס נהרי: אנחנו כבר רואים מה זה עושה כבר בשנתיים-שלוש האחרונות, שזה מחייב אבל אמרנו שאנחנו נדבר על זה.

איריס נהרי: אנחנו נותנים מענה טיפולי שיקומי אחרי – או לפני לפעמים – גמילה פיזית.

איריס נהרי: אנחנו עובדים ביחד עם משרד הבריאות, ותיכף ד"ר ספיבק ממשרד הבריאות ימשיך.

איריס נהרי: אנחנו עובדים בשותפות עם משרד הבריאות ועם המשרד לביטחון קהילה ועם משרד החינוך, עם הקולגות שלי פה.

איריס נהרי: אני שמחה מאוד על הדיון, אני חושבת שצריך להמשיך ולעבוד ולקדם את התחום של ההתמכרויות בכלל.

איריס נהרי: זה פחות או יותר, אני יכולה להמשיך ולדבר הרבה מאוד זמן.

רם שפע: יש לי הרגשה שאנחנו ניפגש פה עוד לא מעט פעמים.

איריס נהרי: בדיוק, יש הרבה מאוד אנשים שרוצים לדבר אז אני אעצור.

מיכל מרים וולדיגר: אפשר רק משפט?

מיכל מרים וולדיגר: האמת היא שנרחיב אחר כך, כמו שאמרת, ואם לא בישיבה הזו ולא הבאה, אז כנראה אחר כך, אבל לגבי משרד הרווחה ומשרד הבריאות.

מיכל מרים וולדיגר: יש קושי גדול – יצאה ביוני 2021, ממש לפני חודשיים, סקירה של מרכז המידע והמחקר של הכנסת לגבי סוגית רצף הטיפול במערך הטיפול בהתמכרויות בין הבריאות לבין משרד הרווחה.

מיכל מרים וולדיגר: יש שם קושי מאוד גדול, כלומר, הנהלים לא כתובים, איך מעבירים קשר, הרי בסך הכול, כמו שאמרה פה קודם איריס, הגמילה הפיזית נמצאת במשרד הבריאות והגמילה הסוציאלית נמצאת במשרד הרווחה.

מיכל מרים וולדיגר: הקשר ביניהם הוא לא נכון, הוא לא קיים, ולכן אנשים נופלים בין הכיסאות, גם אם הם מסיימים.

מיכל מרים וולדיגר: יש שם קושי מאוד רציני.

מיכל מרים וולדיגר: אני יודעת שגם משרד הבריאות וגם משרד הרווחה היו אמורים לכתוב נהלים איך לתקשר ביניהם; הם לא נכתבו.

מיכל מרים וולדיגר: יש כאן עבודה שצריכה להיעשות, גם מעקב שצריך להיעשות.

מיכל מרים וולדיגר: יש לך עבודה רבה, רם.

מיכל מרים וולדיגר: לך ולכולנו כמובן, אני לא מטילה את זה רק עליך.

רם שפע: נכון מאוד.

רם שפע: תודה רבה מיכל.

רם שפע: נמצאת אתנו אלישבע סבתו מהרשות לצעירים, המשרד לשוויון חברתי.

רם שפע: עד עכשיו התעסקנו בהתמכרויות, אבל ניתן גם את הטווח של האופן הכללי, של האתגרים שעומדים בפני הצעירים.

רם שפע: שלום אלישבע, בוקר טוב.

רם שפע: לא שומעים אותך.

אלישבע סבתו: תודה רבה, חבר הכנסת רם שפע.

אלישבע סבתו: איזה כיף שיש אנשים בכנסת שלוקחים את הנושא הזה ומקדמים אותו.

אלישבע סבתו: כשאני אומרת הנושא הזה, אני מדברת על צעירים.

אלישבע סבתו: אולי אני אעשה זום אאוט לשיח שהיה עד עכשיו.

אלישבע סבתו: קודם כל, שלום, אני אלישבע סבתו, אני מנהלת את רשות הצעירים במשרד לשוויון חברתי, רשות צעירה שקמה ב-2017.

אלישבע סבתו: הרשות לצעירים לא עוסקת בעולמות הסיכון, כמו שהזכירה איריס, יש את תוכנית "יתד", תוכנית לאומית לצעירים בסיכון במשרד הרווחה שבטח רבים פה מכירים.

אלישבע סבתו: אני רוצה לדבר על העניין של תוספת אתגרי הצעירים בישראל לשם הוועדה, שבעיניי מעמיס עוד משקל מרגש ומשמעותי מאוד על כתפי הוועדה הזו.

אלישבע סבתו: שווה לראות גם את הצעירים בצורה רחבה יותר ולא רק את אלה שכבר הגיעו למקומות של התמכרויות וכל האתגרים שאנחנו מדברים עליהם פה.

אלישבע סבתו: אני אגיד שאני חצויה בתוכי – מצד אחד, הנה, יש ועדה בכנסת שמדברת על צעירים וזה חלום מבחינת ההכרה בחשיבות של האוכלוסייה הזאת ושל האתגרים שאיתם היא מתמודדת; ומצד שני, אני מחכה ליום שבו הנושא של צעירים יעלה ביחד עם צמיחה, צעירים בצמיחה, צעירים כמשאב אנושי שצריך לטפח ולא רק בהוצאה ממצבי סיכון.

אלישבע סבתו: שני הנושאים מאוד מאוד חשובים, הכריכה שלהם אחד בשני ממקדת בטווח מאוד ספציפי בתוך אוכלוסיית הצעירים, שהיא גדולה, רחבה ומגוונת.

אלישבע סבתו: אני שלחתי מצגת, אתם קיבלתם אותה?

רם שפע: כן, מיד זה עולה.

אלישבע סבתו: מעולה כי זה יעזור לי להגיד במעט מילים את מה שאני רוצה להגיד.

אלישבע סבתו: אני אתחיל ואומר שיש שני מיליון צעירים בישראל, קצת יותר, בטווח שחבר הכנסת שפע הזכיר, 35-18.

אלישבע סבתו: כשאנחנו מדברים על הצעירים האלה, בוודאי שלא כולם זקוקים לאותם מענים מהמערכת, מהממסד, אבל יש אחוז מאוד גבוה מהצעירים שמרגישים שבצמתי קבלת החלטות אין להם עם מי להתייעץ, אין להם את מי לשאול ואלה אותם צעירים שאנחנו נפגוש אותם בקצה באתגרים של ההתמכרויות.

אלישבע סבתו: שאלנו צעירים בסקר: באיזו מידה אתם מרגישים שהמדינה מסייעת לכם בהתמודדות עם האתגרים שחיי היומיום מציבים בפניכם?

אלישבע סבתו: למעלה משני-שליש מהצעירים העידו על רמת סיוע נמוכה.

אלישבע סבתו: אפשר לראות פה את תתי הקבוצות אבל לא נעמיק בזה כרגע.

אלישבע סבתו: נעבור הלאה.

אלישבע סבתו: אני שמתי פה שקפים נבחרים מבין רבים מאוד שמספרים את אותו סיפור בצורה רחבה יותר.

אלישבע סבתו: כולם רואים שעברנו שקף?

אלישבע סבתו: אצלי הוא נשאר על אותו אחד.

רם שפע: אנחנו עכשיו רואים את השקף: כ-40% מהצעירים מרגישים שמדינת ישראל - - -

אלישבע סבתו: מעולה.

אלישבע סבתו: לפני כן היה עוד שקף שאומר שרובם המכריע של הצעירים מדווחים על כך שאין במדינה מי שמקשיב להם ושומע את קולם, 83%.

אלישבע סבתו: כ-40% מהצעירים היו רוצים לקבל מידע והכוונה מועילים בתחומים מרכזיים.

אלישבע סבתו: לכל אחד מהדברים האלה יש לי פירוק לתתי תחומים – שאלנו:

אלישבע סבתו: האם את מרגישה שחסר לך מידע בקבלת החלטות בנושא הורות, בנושא בחירת השכלה, תעסוקה, עד כמה היית רוצה לקבל את המידע ועד כמה בפועל את מקבלת אותו?

אלישבע סבתו: הפערים מאוד מאוד גדולים.

אלישבע סבתו: אפשר היה להגיד מה זה צעירים בכלל, למה שהמדינה תהיה שם בשבילם בצמתים האלה?

אלישבע סבתו: אבל התחושה היא שיש צורך.

אלישבע סבתו: אנשי הרווחה פה מכירים את המונח של "בגרות בהתהוות" – החלטות שבעבר היו מתקבלות בגיל ההתבגרות, בשנות העשרה, היום נדחות עמוק לגילאי ה-20 ואפילו ה-30 של החיים.

אלישבע סבתו: ככה יוצא שצעיר, בן נוער עטוף בצורה מאוד משמעותית גם בחינוך פורמלי וגם בחינוך בלתי פורמלי וגם במערכות תמיכה במצבי סיכון ואחר כך יוצא בגיל 18 או 21-20 – מי שמשרת בשירות צבאי או לאומי – ומוצא את עצמו בחלל פתוח שבו הסיפור של המעטפת התומכת שלו תלוי לחלוטין בהון החברתי, בקשרים ובחוסן המשפחתי שיש לו, ואת זה אפשר לראות בצורה מאוד חזקה בשקף הבא.

אלישבע סבתו: שוב, זו דוגמה אחת מיני רבות, אבל בעיני היא מספרת סיפור ממש מרתק.

אלישבע סבתו: שאלנו צעירים אם הם התייעצו עם מישהו לפני שהם בחרו בתחום העיסוק הנוכחי.

אלישבע סבתו: אנחנו יודעים כמה עיסוק משפיע על השתכרות, על רווחה בכל מהלך החיים.

אלישבע סבתו: כשליש מהצעירים אמרו שהם התייעצו עם מישהו.

אלישבע סבתו: מה שמאוד מעניין זה להצליב את הסיפור של השליש עם השקף הבא, שבו שאלנו את מי שאמר שהוא התייעץ עם מי התייעצת?

אלישבע סבתו: מתוך אלה שהתייעצו, 80% התייעצו עם משפחה או עם חברים.

אלישבע סבתו: זה מספר סיפור מאוד משמעותי של הון חברתי, של הקשרים האישיים, החברתיים והמשפחתיים שיש לאדם על קבלת ההחלטות שלו, על היכולת שלו לראות אופק רחב ולקבל החלטות מושכלות.

אלישבע סבתו: אני מסתכלת אצלי במצגת, אני מקווה שאתם - - -

רם שפע: נראה לי שהדבר הזה מלמד על זה שמאוד קשה לייצר מוביליות חברתית משמעותית כשמוקד ההתייעצות המרכזי שלך הוא הסביבה הקרובה שלך ובדרך כלל המעמד הסוציואקונומי דומה – כמובן שזאת הכללה, אבל אני יודע שאת ואתם כרשות מתעסקים בו, המטרה שלנו היא כמה שיותר התייעצות עם מעגלים אחרים כדי לייצר מוביליות, בין אם זה בתחום התעסוקה או בבחירת תחום לימודים.

אלישבע סבתו: נכון, ואני מיד אגיע לתשתית של מרכזי הצעירים שחשוב לי שתוזכר פה.

אלישבע סבתו: אני אגיד שהסיפור של התייעצות ומוביליות הוא לגמרי הסיפור.

אלישבע סבתו: צריך להגיד שיש צעירים שהם מספיק חזקים כדי לרכוש את הייעוץ הזה בכסף, או שהמשפחה שלהם מציגה להם אופק מספיק מגוון, וזו קטגוריה אחת.

אלישבע סבתו: ויש כאלה שהתייעצו עם המשפחה, ויש להם משפחה אוהבת ותומכת, אבל אופק האפשרויות שהיא תציג בפניהם יהיה מאוד מצומצם.

אלישבע סבתו: גם כאן לא תמיד ההתייעצות עם המשפחה היא זו שמאפשרת את המוביליות.

אלישבע סבתו: לכן ההבנה היא שצריך לייצר כתובות של מענים שהם רחבים יותר לא רק בעולמות הסיכון, אבל גם לא רק תלויות רק ביכולת הכלכלית או במודעות האישית של הפרט.

אלישבע סבתו: שני נתונים אחרונים משאלון יותר מעודכן לתקופת הקורונה.

אלישבע סבתו: היה קשה מאוד לבחור מבין המון נתונים, ובשמחה אני אשלח את כל החומרים, הם נמצאים באתר רשות הצעירים.

אלישבע סבתו: שאלנו על מצב נפשי בתקופת משבר הקורונה.

אלישבע סבתו: שאלנו על השפעת הקורונה מבחינת כלכלית, אני אתחיל בזה.

אלישבע סבתו: זה שאלון שיתוף שענו עליו כ-2,500 צעירים.

אלישבע סבתו: 56% ענו שהיכולת שלהם לעמוד בהתחייבויות כספיות הצטמצמה או נפגעה משמעותית, מתוכם 34% חושבים שייקח לפחות שנה מסיום המשבר להתגבר, לגשר על הפגיעה הכלכלית.

אלישבע סבתו: אנחנו מדברים על אנשים שהם בראשית בניית החיים הבוגרים שלהם, שלכל פגיעה כזו יכולה להיות השפעה מתגלגלת לשנים קדימה.

אלישבע סבתו: יש לנו את השקף של מצב נפשי.

אלישבע סבתו: אפשר לראות פה ש-58% מהצעירים ענו שהמשבר השפיע לרעה על המצב הנפשי שלהם במידה בינונית עד רבה מאוד.

אלישבע סבתו: 30% במידה רבה ומעלה.

אלישבע סבתו: שוב, אני לא באה להגיד שכל אחד שקשה לו בסוף ייפול להתמכרויות, אבל חשוב מאוד גם לראות את המרחב שנחשב כיותר נורמטיבי כחלק מהסיפור המלא כשמסתכלים על צעירים בישראל היום.

אלישבע סבתו: אני רוצה לדבר על תשתית אחת של - - -

רם שפע: רגע, אלישבע, יש פה שאלה של חברת הכנסת וולדיגר.

מיכל מרים וולדיגר: לא, שאלתי איפה הנתון, אני לא רואה אותו פה.

מיכל מרים וולדיגר: אולי בשקף הבא?

מיכל מרים וולדיגר: הנתון הנפשי.

מיכל מרים וולדיגר: זה בשקף הזה?

מיכל מרים וולדיגר: אני לא רואה אותו.

מיכל מרים וולדיגר: חיפשתי את השקף.

אלישבע סבתו: אני אסיים עם הצגת הנתונים, שוב, יש עוד המון נתונים, כל ממצאי שאלוני השיתוף – אנחנו מוציאים מעת לעת, הסקרים, הכול באתר של הרשות לצעירים במשרד לשוויון חברתי ואני גם אשמח להעביר עוד חומרים ולדבר על הדברים.

אלישבע סבתו: פלטפורמת שטח שקיימת, שאני בטוחה שרבים פה מכירים, אבל לא בטוחה שכולם, הנושא של מרכזי הצעירים.

אלישבע סבתו: מרכזי הצעירים הם תאי שטח רשותיים שמייצרים ממשק עם הצעירים באותו יישוב.

אלישבע סבתו: השקף האחרון מתייחס לזה.

אלישבע סבתו: ב-2016 היו בארץ 60 מרכזי צעירים.

אלישבע סבתו: רשות הצעירים נכנסה חזק לנושא הזה, שמרכז הצעירים הוא הכתובת שבה הצעיר פוגש ממשלה, פוגש רשות מקומית, שבה מדברים עליו כצעיר, מתאימים את המענים אליו, הוא מקבל תוכניות.

אלישבע סבתו: במרכז הצעירים יש מענים של רכזי הכוון תעסוקה והכוון קריירה והעו"סים של "יתד" של משרד הרווחה הם עובדים של הרווחה, אבל בחלק מהרשויות הם יושבים בתוך מרכז הצעירים.

אלישבע סבתו: זו תשתית שטח למפגש עם צעירים.

אלישבע סבתו: חשוב לי שחברי הוועדה יכירו את הנושא הזה גם לחשיבה עתידית על מענים.

רם שפע: תחת מי המרכזים האלו?

אלישבע סבתו: מרכז צעירים הוא תמיד של הרשות המקומית.

אלישבע סבתו: יש ניסיון של פוליטיקה פנים ממשלתית לנכס, אבל מרכז הצעירים מוקם על ידי הרשות, תמיד מתוקצב גם על ידי הרשות ומשרדי ממשלה שונים וקולות קוראים שונים מתקצבים תחומים שונים.

אלישבע סבתו: לדוגמה, ות"ת מל"ג מתקצבים רכז השכלה גבוה.

אלישבע סבתו: לזרוע העבודה יש רכזי "למרחק" של הכוון תעסוקתי.

אלישבע סבתו: נתתי דוגמאות, יש עשר דוגמאות כאלה, אבל משרדים שונים משתמשים בפלטפורמה הזו של מרכז הצעירים.

רם שפע: אלישבע, את צריכה לחתור לסיום.

אלישבע סבתו: אני חותרת לסיום.

אלישבע סבתו: לשאלתך, אני אגיד עוד משפט ואז אני סוגרת את זה, שיש שני משרדי ממשלה שבאופן יותר רוחבי תומכים בהקמה ובתמיכה בתשתיות של מרכזי הצעירים – אנחנו, רשות הצעירים במשרד לשוויון חברתי והמשרד לפיתוח הנגב, הגליל והפריפריה, שבאופן טבעי עושה את זה באזורים הגאוגרפיים שרלוונטיים אליו.

אלישבע סבתו: אני אגיד שהרשות לצעירים הבינה שלא צריך לבנות רק על הרשות שתקים מרכז, אלא שהממשלה צריכה לעודד את הממשק הזה, ממשל צעיר בכל מקום בארץ, ואכן בחמש השנים האחרונות הכפלנו את מרכז הצעירים.

אלישבע סבתו: אתמול סגרנו קול קורא להקמה של מרכזי צעירים חדשים וקיבלנו הגשות מיותר מ-200, אז בשנים הקרובות כמעט בכל רשות מקומית בארץ יהיה מרכז צעירים.

אלישבע סבתו: חשוב לי שהפלטפורמה הזאת תהיה במודעות ובדעתם של חברי הוועדה, ולפחות נדבר על זה.

אלישבע סבתו: זו בינתיים.

רם שפע: תודה רבה אלישבע.

רם שפע: אני לא יכול שלא להגיד שהייתה לי מעורבות אישית – אגב, גם עם מעיין, שהיום עובדת איתי פה, ועבדה איתי בזמנו בהתאחדות הסטודנטים – בהקמה של הרשות.

רם שפע: אפילו נכחתי בישיבת הממשלה עם השרה דאז גילה גמליאל, השרה לשוויון חברתי.

רם שפע: אני באמת מאמין שבאופן כללי אין תכלול של ההתייחסות אליך כאל צעיר.

רם שפע: אתה נע בין כל מיני מישורים של החיים, ואני שמח לשמוע את ההתעמקות שלך בנושא הזה.

רם שפע: אני חושב שאנחנו צריכים לחזק את המענים בצורה מיטבית ואני חושב שהנתונים שלכם מוכיחים את זה באופן מאוד מאוד ברור.

רם שפע: זה קרוב לליבי.

רם שפע: תודה רבה.

רם שפע: משרד הבריאות – ד"ר פבל ספיבק, אתה איתנו?

רם שפע: שלום לך, בוקר טוב.

פבל ספיבק: בוקר טוב.

פבל ספיבק: אני שמח להשתתף בוועדה ואני מייחל לוועדה עם פעילות ענפה ופורייה.

פבל ספיבק: אני ממלא כאן תפקיד מפקח ארצי במחלקה לטיפול בהתמכרויות.

פבל ספיבק: בפועל אני משמש כסגן של ד"ר פאולה רושקה היא מנהלת המחלקה לטיפול בהתמכרויות.

פבל ספיבק: המחלקה לטיפול בהתמכרויות אמונה על מתן טיפול רפואי למכורים לסמים ואלכוהול וחומרים פסיכו-אקטיביים אחרים במסגרות שבטיפוח של המחלקה.

פבל ספיבק: בין היתר, היא עוסקת בהתוויית מדיניות, בפיתוח תוכניות טיפוליות במסגרות שאנחנו מפקחים עליהן.

פבל ספיבק: בין היתר, המחלקה לטיפול בהתמכרויות משתתפת בבקרות שוטפות של משרד הבריאות על קופות החולים בכל הקשור למניעת התמכרות לתרופות ממכרות, תרופות מרשם, כמובן תרופות אופיאטים ותרופות אחרות.

פבל ספיבק: כשאני אדבר על תחומי פעילות עיקריים, אני אזכיר גם את נושא הטיפול בנוער מתמכר, אבל לפי הסדר.

פבל ספיבק: אני אזכיר תחומים עיקריים שאנחנו עוסקים בהם.

פבל ספיבק: אנחנו המשכנו את מתן השירותים הרגילים גם בתקופת הקורונה, עם דגש על מניעת הידבקות בקרב צוותים ובקרב מטופלים בעיקר.

פבל ספיבק: הוצאנו הנחיות על עבודה בקפסולות לצוותים באשפוזיות ובמרכזים לטיפול תקופתי ממושך, כולנו מכירים אותם בשם מרכזי מתדון.

פבל ספיבק: בין היתר, גם ניתנו הנחיות על חלוקת טיפולים לטיפול תחזוקתי לטווח ארוך יותר על מנת לצמצם את ימי ההגעה של מטופלים ובכך למנוע הידבקות בנגיף הקורונה.

פבל ספיבק: בתקופת הקורונה בעיקר ובזמן האחרון אנחנו הרחבנו את הטיפול בנשים מכורות במעגל הזנות, שהתרבו מאוד הפניות, ולאחרונה הצלחנו לקבל מימון להרחבת המיטות במספר אשפוזיות, והיום יש לנו מיטות ייעודיות באשפוזית "לצידך" ביהוד, בסך הכול 12 מיטות, וגם כן תשע מיטות באשפוזית "הדרך" עם שלוחה בחיפה.

פבל ספיבק: אנחנו ממשיכים בהטמעת טכנולוגיות רפואיות חדשות בטיפול במכורים לסמים ואלכוהול.

פבל ספיבק: לגבי תרופות לטיפול במכורים לסמים – מדובר בתרופות כמו "סובוקסון", שהיא יותר איכותית, להבדיל ממתדון, ובעיקר התרופה החדשה, המתכונת החדשה של הטיפול היא מתן "סובוקסון" בהזרקה שניתן לתת לטיפול לחודש ימים למטופל, הוא לא יצטרך להגיע בתדירות גבוהה יותר למרכזים טיפוליים.

פבל ספיבק: לגבי בני הנוער – המחלקה מכילה שתי אשפוזיות לבני נוער: אשפוזית אחת בצפון בסמוך לקריית הטיפולית מלכישוע, והאשפוזית השנייה היא ברטורנו, בסמוך לקהילה הטיפולית רטורנו, זה לנשים, בצפון זה לבני נוער.

פבל ספיבק: אנחנו עדים לצורך, כמו שהוזכר כאן, לפתוח ולפתח תוכניות ואשפוזית בעיקר לבני נוער ערבים, אבל בינתיים לא קיבלנו מימון למשימה הזו למרות שאנחנו ביקשנו כבר במשך מספר שנים.

פבל ספיבק: יש צורך נחוץ מאוד לתת מענה לאוכלוסייה ספציפית זו.

פבל ספיבק: לגבי טיפול במכורים לתרופות מרשם, מעבר לבקרות שאנחנו עושים יחד עם כל משרד על קופות החולים, אנחנו הצלחנו בשיתוף פעולה עם קופות החולים לפתוח מרפאות ייעודיות לטיפול בסניפים של קופות החולים באנשים שהתמכרו עקב קבלת תרופות, התמכרו לתרופות משככי כאבים אופיאטים.

פבל ספיבק: היום יש מספר מרפאות – יש בהוד השרון וביפו מרפאות ששייכות לקופת החולים מכבי.

פבל ספיבק: יש גם מרפאה נוספת שנפתחה בחדרה בקופת חולים מאוחדת, ואנחנו במגעים מתקדמים לפתיחת עוד שלוש מרפאות נוספות מסוג זה – מרפאה אחת בקריית מוצקין ששייכת לקופת חולים מכבי, ושתי מרפאות שיפתחו בקופת חולים מאוחדת, אחת בירושלים והשנייה בבאר שבע.

רם שפע: אני אשמח אם תחתור לסיום, כי ב-10:30 אנחנו מוכרחים לסיים, אנחנו עוברים לדיון הבא וחשוב לי שיהיו עוד כמה התייחסויות.

פבל ספיבק: הדבר האחרון, המחלקה פתחה בשירות חדש שלא היה קודם – טיפול רפואי אמבולטורי במכורים לאלכוהול.

פבל ספיבק: אנחנו עובדים בשיתוף פעולה עם משרד הרווחה, אפילו הוצאנו נוהל משותף לטיפול באוכלוסייה ספציפית.

פבל ספיבק: כאן אני חייב לומר מילה שמבחינתנו אנחנו לא רואים קושי בשיתוף פעולה עם משרד האוצר בכל הקשור לעבודה משותפת בטיפול באוכלוסייה שאנחנו שנינו מטפלים בה.

פבל ספיבק: אם קיימים פה ושם קשיים, אנחנו מגיעים לדיונים, וכמו שהזכרתי, אפיל להוצאת נהלים משותפים.

פבל ספיבק: עד כאן, תודה.

רם שפע: תודה רבה.

רם שפע: הרבה מישורים, ענף מאוד.

מיכל מרים וולדיגר: אני אשמח להגיב.

מיכל מרים וולדיגר: קודם כל, תודה.

מיכל מרים וולדיגר: אני כן אגיד שלפני חודש נפלה הצעת החוק שלי להעביר את נושא ההתמכרויות ממשרד הבריאות לקופות החולים, דבר שרוב אנשי המקצוע היו בעדו וחושבים שזה נכון, שיהיה איחוד ולא פריסה ופיצול.

מיכל מרים וולדיגר: אני מאוד מקווה שאנחנו נמשיך לטפל בזה על אף שהצעת החוק נפלה כי אני מבינה שגם שר הבריאות וגם רם, אתה בעצמך – על אף שהצבעת נגד, אבל לא נורא – נמשיך לטפל בזה כי זה נושא מאוד חשוב.

מיכל מרים וולדיגר: האשפוזיות לגמילה אמורות להיות בקופות החולים כדי שיהיה רצף, שאפשר יהיה לטפל באנשים המכורים בפרט, בתחלואה כפולה ככלל.

מיכל מרים וולדיגר: הרצף הזה הוא חשוב כדי שלא ייפלו אנשים בדרך ולכן אני מקווה שנצליח להעביר את זה בסופו של דבר, בין אם על ידי חוק או בין אם על ידי צו, כך שקופות החולים תיקח אחריות גם על הנושא של הגמילה מהתמכרויות.

רם שפע: נראה לי שההמשך יבוא בנושא הזה ולא בעוד הרבה זמן.

רם שפע: נמצא איתנו גם פרופ' חגי לוין מההסתדרות הרפואית, בבקשה.

רם שפע: אני אבקש מכל דובר עכשיו להיות מעט יותר תמציתי.

רם שפע: אנחנו לא נצליח שכולם ידברו, אבל שכמה שיותר.

רם שפע: בבקשה.

חגי לוין: שלום לך יושב-ראש הוועדה ולכל השותפים, בהצלחה רבה.

חגי לוין: אני רוצה לגעת בנקודה ששמענו חלק מהנוכחים נדהמים מהעובדה ש-8,000 איש בישראל מתים בכל שנה מעישון, ועישון מקצר את תוחלת החיים הממוצעת ב-13 שנה.

חגי לוין: אני לא רוצה להתעמק כל כך כרגע בעישון כי זה נושא כל כך חשוב, אלא להגיד שיש לנו כל כך הרבה לקחים ללמוד מהמאבק בעישון גם לנושאים האחרים.

חגי לוין: אני חושב שטוב מאוד עשתה הוועדה שהיא התמקדה באתגרי הצעירים.

חגי לוין: אנחנו מבינים – ראינו את הנתונים של רשות הצעירים – שמי שמרגיש אין משמעות לחייו או שאף אחד לא דואג לו, זה הטרף הקל של אותם גורמים שמעודדים שימוש בסמים.

חגי לוין: אני חייב להכניס פה שיש אויבים לבריאות הציבור, וזה מה שלמדנו מהטבק.

חגי לוין: יש גורמים שיש להם רווח כספי ניכר כתוצאה מההתמכרות של צעירים, ולכן הם נאבקים על מנת למכר צעירים, לא על מנת שהם ימותו אלא פשוט כי זה מכניס להם רווח כלכלי.

חגי לוין: מהטבק אנחנו למדנו גישה של Npower, ואני מציע להשתמש בזה בוועדה.

חגי לוין: אני לא אעבור על הכול, אבל זה ניתור והגנה להציע שירותי גמילה ועזרה ומניעת שיווק ומיסים.

חגי לוין: צריך להבין שחייבים גישה אינטגרטיבית גם לקראת הדיון הבא שיתקיים ב-10:30.

חגי לוין: חייבים גישה אינטגרטיבית כדי לראות את התמונה הרחבה, ולא יעזור צעד אחד כזה או אחר – לא חינוך בלבד ולא אכיפה בלבד, אלא צריך את המעטפת השלמה כשהדגש – כפי שיש בשם הוועדה – הוא לשים את האדם במרכז, במקרה הזה את הצעירים במרכז כי אסור לנו להפקיר את אותם צעירים שיש להם את האפשרות לבחור בחירה בריאותית, בחירה לא בריאותית.

חגי לוין: אנחנו צריכים לתת להם את המעטפת שעוזרת להם להגיע לכיוון הנכון.

חגי לוין: אני רק אוסיף בעניין הזה שיש פערים מאוד גדולים בין אוכלוסיות.

חגי לוין: זה דבר שצריך כחוט השני בכל הדיונים בוועדה, לראות איך זה משפיע על פערים, איך זה משפיע על אוכלוסיות שונות.

חגי לוין: האם אכן כשאנחנו עושים משהו הוא באמת מגיע לנקודת הקצה, לילד, לנער או לנערה שמגיעים מהאוכלוסייה המוחלשת והמוזנחת ביותר בחברה הישראלית?

חגי לוין: תודה ובהצלחה.

רם שפע: תודה רבה לך.

רם שפע: התרשמתי מהתמציתיות.

רם שפע: חברת הכנסת יעל רון בן משה מכבדת אותנו בנוכחותה.

רם שפע: בוקר טוב, בבקשה, זכות הדיבור שלך.

יעל רון בן משה: בוקר טוב, תודה רבה.

יעל רון בן משה: ראשית, אני רוצה לברך את חברי, חבר הכנסת רם שפע, יושב-ראש הוועדה, על המינוי בוועדה, על הדיון החשוב עכשיו, על הדיון החשוב הבא שיהיה עוד בהמשך היום הזה בתוך הפגרה.

יעל רון בן משה: יישר כוח, הרבה בהצלחה.

יעל רון בן משה: אני חושבת שבנושאים רבים שקשורים לוועדה הזו אתה ואני רואים את הדברים עין בעין ואשמח להיות מעורבת ולסייע.

יעל רון בן משה: ברכות גם לחברי הוועדה האחרים.

יעל רון בן משה: אני לא יודעת מי עוד חבר, אבל אני רואה את הנוכחות - - -

רם שפע: חלק מהחברים עם קורונה, אז יש פה כל מיני אתגרים.

יעל רון בן משה: בריאות לכולם.

יעל רון בן משה: אני מסכימה מאוד עם דבריו של הדובר האחרון בנושא החשיבות של אתגרי הצעירים בישראל.

יעל רון בן משה: אני שמחה שהוועדה הוגדרה בכל השם הארוך הזה ושהגיעה העת שכולנו נירתם גם לנושא החשוב הזה לטיפול באתגרי הצעירים בחברה הישראלית.

יעל רון בן משה: נושא ההתמכרויות הוא נושא שסובב את כולנו.

יעל רון בן משה: גם אם אנחנו לא מכירים אותו או לא מודעים אליו, ראוי להעלות אותו לסדר-היום.

יעל רון בן משה: אני לא חוששת להגיד שהרפורמה בתחום הקנאביס תהיה חלק מהפתרון לנושא הזה, ולא חלק מהוספת קושי למערכת.

יעל רון בן משה: אני אשמח להיות מעורבת יותר, לשמוע ולהיות יחד איתך במסע החשוב הזה של החברה הישראלית.

יעל רון בן משה: בהצלחה.

רם שפע: תודה רבה, חברתי.

רם שפע: זה היה דגש נכון, ואני אשמח מאוד לשתף פעולה גם בהקשר הרחב של אתגרי הצעירים וגם ספציפית בנושא הדיון הבא בהקשר של שינוי כולל בשוק הקנאביס.

רם שפע: תודה רבה.

רם שפע: משרד החינוך – נמצאת איתנו קרן רוט איטח, מנהלת היחידה למניעת שימוש בסמים ואלכוהול.

רם שפע: לא כל היחידות עושות שינוי בשם שלהן, מיכל, את יכולה להיות רגועה בשלב הזה.

קרן רוט איטח: והתנהגויות ממכרות אפשר להוסיף.

קרן רוט איטח: חבר הכנסת רם שפע, אני מברכת על הקמת הוועדה, מברכת על ההסתכלות המאוד רחבה, חייבת לציין שגם אנחנו במשרד החינוך מתייחסים לסוגית ההתמכרויות וגם לנושא של התנהגויות ממכרות, כולל שימוש במסכים והימורים.

קרן רוט איטח: אנחנו שמים פה דגש על נושא הצעירים, אבל אני חייבת להביא לפה את הקול של בני הנוער ואת הקול של הנוער.

קרן רוט איטח: אם אנחנו לא מדברים על התמכרויות בגילאים האלה, התפקיד המרכזי שלנו הוא לייצר את אותה תשתית של חוסן ואת אותה תשתית של כישורי חיים שיעזרו לילדים ולבני הנוער לעשות התנהגויות שקולות, לעשות בחירות שקולות.

קרן רוט איטח: כשאנחנו מסתכלים על כל הרצף – מבית הספר, מהחינוך הפורמלי והחינוך הבלתי פורמלי, מסתכלים על כל רצף היום, ולכן העבודה שלנו מקיפה גם את החינוך הבלתי פורמלי, שזה אומר מועצת התלמידים והנוער – ואני רואה שיש פה נציגים של מועצת התלמידים והנוער הארצית – תנועות הנוער, כשהרעיון הוא לתת מעטפת ולייצר שפה אחת משותפת, אחידה ולהעביר מסרים אחידים.

קרן רוט איטח: טלי ציינה קודם את סוגית גז הקצפות, שירה דיברה על המגמות העולות בשיעורי העישון.

קרן רוט איטח: אנחנו צריכים לקחת בחשבון שאנחנו נמצאים בשנה מאוד מורכבת, אנחנו נמצאים בתקופת קורונה, שבוודאי משפיעה על התנהגויות הסיכון של בני הנוער.

קרן רוט איטח: אנחנו יודעים שהתקופה הזאת משפיעה על הלך הרוח, על הרגשות על ההתנהגויות, וזה בוודאי מאתגר אותנו כמערכת חינוך להיות שם עבור הילדים ובני הנוער ולהיות שם בגובה העיניים ולסייע להם בקבלת החלטות שקולות.

קרן רוט איטח: יש לנו תוכניות חינוכיות שמקיפות מגיל הגן ועד י"ב כשבכל שלב התפתחותי אנחנו נותנים את המענים הרלוונטיים והספציפיים.

קרן רוט איטח: יש לנו פלטפורמה של מנהיגות נוער, שאנחנו מאוד מאמינים בה ומאוד אנחנו מעצימים אותה כי אנחנו מאמינים שלמסר שעובר מנוער לנוער יש יותר יכולת השפעה ויכולת הובלה של שינוי.

קרן רוט איטח: אנחנו משקיעים הרבה מאוד בהכשרה של צוותים מקצועיים כדי להיות במקום שמברר את העמדות שלהם, בוודאי בעידן שמדבר על לגליזציה, לעשות את הבירור של העמדות ולראות מאיזו עמדה פוגשים את בני הנוער, כי צריך לעשות הבחנה, כי גם הלגליזציה לא מדברת על לגליזציה בקרב הנוער.

קרן רוט איטח: צריך לעשות הבחנה בין ההשפעות שיש לשימוש בחומרים - - - בגיל ההתבגרות.

קרן רוט איטח: זה שלב מאוד רגיש והוא נמצא בשלב של התפתחות וגיבוש זהות, כך שאנחנו משקיעים הרבה מאוד בהכשרת צוותי חינוך בעבודה עם הנושא הזה.

קרן רוט איטח: במערכת החינוך העל יסודית יש לנו מב"סים, מובילים בית ספריים, שזה גמול תפקיד.

קרן רוט איטח: התפקיד שלהם הוא לתכלל את תוכנית כישורי חיים ולקדם תוכניות שקשורות במניעת השימוש בחומרים והתנהגויות ממכרות.

קרן רוט איטח: זה נושא שכדאי לקחת אותו בחשבון.

קרן רוט איטח: אנחנו גם משקיעים מאוד עבודה עם ההורים.

קרן רוט איטח: בעינינו ההורים הם שותפים מאוד משמעותיים וחשוב לייצר שפה משותפת, ולכן אנחנו עושים פעולות גם עם הנהגות הורים ברמה הארצית וגם ברמה המקומית בבתי הספר, פעולות שהמטרה היא להעשיר את הידע ולעזור להורים לגבש את העמדות שלהם ולהיות שם בשביל המתבגרים כשעולות סוגיות של שימוש בחומרים.

קרן רוט איטח: אני רוצה לציין שאחת הפעולות המרכזיות שלנו, בוודאי בשנה האחרונה, היא כל הסיפור של האיתור והזיהוי של הילדים שמעורבים בשימוש בחומרים, וזה בא לידי ביטוי גם בפעילות של הקיץ.

קרן רוט איטח: התוכנית הלאומית 360, מתחברים לנוער בחופים, שמשרד החינוך שותף לה, משרדי ממשלה נוספים שותפים בתוכנית הזאת כי המטרה היא להיות מבוגר משמעותי במקומות הבילוי של בני הנוער.

רם שפע: קרן, אני יודע שלמשרד החינוך יש עיסוק רחב בסוגיה, אבל הזמן שלנו קצר ואנחנו צריכים כמה דקות כדי להחליף פה את הדיונים.

קרן רוט איטח: אני סיימתי את דבריי.

קרן רוט איטח: אני אשמח שהדיונים ייקחו בחשבון גם את בני הנוער ואת ההשפעות שיש לשימוש בחומרים על בני הנוער בנוסף לצעירים.

רם שפע: אז אני רוצה להגיד, את מתפרצת לדלת פתוחה.

רם שפע: אין שום שאלה שנתייחס לבני הנוער, בעיני זה חלק מהותי מהדיון.

רם שפע: אני צריך להגיד שההגדרה צעירים, על פי ההגדרות הרשמיות של המדינה, כוללת גם את בני הנוער.

רם שפע: במובן הזה גם מתחת לגיל 18 – ברור שהוא חלק מהותי מהדיון, אין שום ספק.

רם שפע: תודה רבה לך.

רם שפע: לירון מהמועצה לשלום הילד נמצאת איתנו?

לירון אשל: תודה אדוני.

לירון אשל: קודם כל, כמובן שאני מברכת על הקמת הוועדה.

לירון אשל: מתוך ההיכרות שלנו עם יושב-הראש, ברור לי שהוועדה תהיה יישומית, מעשית ומקדמת.

לירון אשל: אני אגיד שממש ברגעים אלה מתקיימת ועדה מקבילה בוועדה לזכויות הילד, שם מנכ"לית המועצה מדברת על האתגרים הרגשיים בתקופת הקורונה של ילדים ונוער.

לירון אשל: די לשמוע את הדברים הקשים האלה וגם את הנתונים שעלו פה בוועדה כדי להבין כמה מצבי סיכון קיימים וכמה הם הלכו והתגברו עוד בתקופה האחרונה.

לירון אשל: אני אקצר את הדברים כי הדברים נאמרו, מבחינתנו יש להתרכז בעיקר בתחום המניעה.

לירון אשל: אני אשים זרקור על שלושה דברים: חינוך, הסברה ושיח משמעותי עם ילדים, כמו שכבר אמרו לפניי.

לירון אשל: חלק מהפעילות של המועצה, היא מפעילה פרלמנט נוער, מדברת עם ילדים ובני נוער ושומעת על הצרכים שלהם גם במצבי סיכון.

לירון אשל: חלק מהדברים הבולטים שהם אומרים – הם מחפשים מישהו לדבר איתו, הם מחפשים מישהו שיראה אותם, אותו גורם משמעותי, וזה יכול להיות מורה בבית הספר, זו יכולה להיות יועצת, זה יכול להיות מדריך באחד מהמרכזים לנוער וצעירים, וזה משהו שהוא הכרחי.

לירון אשל: מבחינת פעולות יישומיות, מבחינתנו יש לתגבר את התוכניות החינוכיות והקהילתיות תוך שיתוף פעולה בין הגורמים, תוכניות שכבר קיימות אבל צריך לחזק אותן ולהרחיב אותן.

לירון אשל: צריכים לחזק מאוד את המערך הייעוצי פסיכולוגי – ואת זה אנחנו אומרים בהקשרים שונים, לא רק בתחום ההתמכרויות, כדי שיהיה עיבוי של השירות הזה שיכול לתת את המענה המספק לילדים.

לירון אשל: אני אגיד שיש הרבה תוכניות של משרד החינוך אבל צריך להרחיב אותן.

לירון אשל: יש המון מצבי סיכון, יש שעות מצומצמות.

לירון אשל: הרבה פעמים זה נכנס לתוך שעת כישורי חיים, לא די בזה.

לירון אשל: גם להרחיב את ההקשרים האלה.

לירון אשל: גורמי החינוך הם גורמים מאוד משמעותיים גם מבחינת איתור וזיהוי של הילדים במצבי סיכון, גם כסימון שלהם כדמות משמעותית שיכולים להושיט יד ולתת מענים.

לירון אשל: וכמו שאמרו פה לפניי, זו הרחבת היקף מסגרות טיפוליות בקהילה שיוכלו לתת מענה.

לירון אשל: אני אגיד משפט אחרון.

לירון אשל: במפגש שלנו בפרלמנט הנוער עם אותם נערים ונערות, מה שהם אמרו בצורה מקסימה זה שמרכזי נוער וצעירים לא צריכים להיות רק לקצה של הקצה של הרצף, לא רק לילדים שמוכרים כבר לרווחה או שיש מצב סיכון קיצוני.

לירון אשל: הם אמרו אנחנו רוצים להגיע למרכזים כאלה כדי לקבל מענים דווקא בתחום האפור הזה, כשאנחנו מתמודדים עם איזו שאלה, כשאנחנו לא יודעים לאן לפנות, כשאנחנו מרגישים שאנחנו לקראת איזשהו מצב סיכון, שיהיה שם גורם שיקבל אותנו, שייעץ לנו, שיעטוף אותנו.

לירון אשל: אני חושבת שזה חלק מהמטרות הכי חשובות – לתת את המענה, לא לחכות ליום שאחרי, מה שלצערי אנחנו עושים הרבה פעמים במדינה, אחרי שאנחנו כבר מגיעים לקצה כדי לתת את המענים האלה כבר עכשיו.

רם שפע: תודה רבה לירון.

רם שפע: תודה על ההתייחסות.

רם שפע: אני כבר מתנצל מראש, מכיוון שב-10:30 בדיוק אנחנו צריכים להתחיל את הדיון הבא ויש כמה דקות שצריך להחליף את הזום, אז אני אתן לעוד שני דוברים לשתי דקות.

רם שפע: אני מתנצל, אני יודע שיש רבים שרצו לדבר ולא הספיקו זה היה דיון פתיחה שרבים מנציגי משרדי הממשלה הציגו את משנתם בנושא והיה לי חשוב להרחיב, אבל אל חשש, אנחנו רק התחלנו.

רם שפע: נמצא איתנו עמרי פריש, נשיא ומייסד כפר איזון.

רם שפע: שלום לך, בוקר טוב.

רם שפע: בבקשה.

עמרי פריש: שלום.

עמרי פריש: קודם כל, ברכות על הוועדה, כבר חששנו שלא תהיה ועדה.

עמרי פריש: השם שלה פחות חשוב לי, הסיעה שלה יותר חשובה, ואני אתעלם לחלוטין מהפן הפוליטי ומה אורך החיים של הוועדה, אני אשאר אך ורק בצד המקצועי.

רם שפע: התעלמת בצורה אלגנטית.

עמרי פריש: את האנשים פה אני מכיר כבר הרבה שנים, אבל הוועדות מתחלפות בקצב יותר מהיר.

עמרי פריש: אני חושב שצריך במכלול האין ספור סוגיות האלה לבחור שתיים-שלוש מרכזיות ולנסות אותן לדחוף.

עמרי פריש: אני אגיד שאני חושב שאנחנו פחות נערכים מספיק לדור החדש של נפגעי הסמים.

עמרי פריש: כפר איזון נועד לטיפול בצעירים ותרמילאים במשבר, הן תרמילאים שנה וחצי – ויש לנו רשימות המתנה מפה ועד מוחרתיים.

עמרי פריש: אני חושב שמה שמשפיע על תרבות צריכת הסמים של הצעירים בישראל זו בעיקר תופעת התרמילאות ומגמות בעולם.

עמרי פריש: אני אגיד שבעיניי רוב הנפגעים החדשים – ולהערכתי הם כבר חצו את קו ה-50% מהנפגעים – הם בכלל לא בתחום של התמכרויות.

עמרי פריש: זאת אומרת, אנחנו כבר צריכים להפסיק לדבר אך ורק על הקשר של סמים והתמכרויות אלא על צורות פגיעות אחרות, וכאשר נדבר על התמכרויות, נצטרך לדרג אותן בסולם ריכטר כמו רעידת אדמה, ש-4-3 בסולם ריכטר ו-9-8 בסולם ריכטר זה לא אותו דבר ודורש התייחסויות אחרות.

עמרי פריש: אני מדבר על מה שאנחנו קוראים לו – ואני יודע שלא כל המטפלים מסכימים איתי, אז אני מתנצל – משתמש נורמטיבי מתפקד ולראות אילו פגיעות חדשות יש לו.

עמרי פריש: אנחנו חייבים לבחון את הקורונה – משנה מגמות, עושה דברים, משפיעה על השוק הזה.

עמרי פריש: אני חושב שאחד הדברים שאפשר מאוד לנצל בוועדה הזאת זה את מרכז המחקר והמידע, הוא נחשב מאוד אובייקטיבי, מקצועי ומדי פעם כשמזמינים ממנו דוח מחקר על סוגיות מסוימות, זה מאוד עוזר במקומות אחרים.

עמרי פריש: לכן מה שאני מציע זה להיערך בעיקר לדור החדש של נפגעי הסמים ולא רק לדור הישן – אסור חלילה להזניח אותו.

עמרי פריש: לסיכום, אני מזמין את הוועדה לביקור בכפר, נשמח שתראו את זה מקרוב.

רם שפע: תודה רבה לך.

רם שפע: תודה רבה.

רם שפע: דובר אחרון להיום בנושא הזה – איתן אקשטיין, מייסד מרכז רטורנו.

רם שפע: אתה איתנו?

רם שפע: אתם רואים אותו?

רם שפע: אם הוא לא פה אז אוריה גן, מנכ"ל עמותת מלכישוע.

אוריה גן: אני כאן, רק אין לי מה להוסיף על הדוברים האחרים, רק לברך על הקמת הוועדה ושלום לכל השותפים, שנצליח ביחד להתקדם.

אוריה גן: תודה.

רם שפע: שלום אוריה.

רם שפע: מוערכת מאוד הבחירה שלך.

אוריה גן: אם צריך לעשות, אני פה.

רם שפע: רבים וטובים מחבריי עשו שנת שירות במלכישוע וכבר שנים רבות אני שומע דברים טובים על המקום.

רם שפע: אנחנו נעצור כאן את הדיון כדי לאפשר לצוות הוועדה להתארגן להחלפת הדיון.

רם שפע: תודה רבה לכל מי שנכח, אני שוב מתנצל בפני מי שלא הספקתי לתת לו את זכות הדיבור.

רם שפע: א', אנחנו זמינים – אני ומעיין מהצוות שלי ושאר האנשים – אז אם יש דברים שחשובים לכם להדגיש עכשיו, צרו איתנו קשר; ואם לא, אנחנו מתכננים דיונים גם בספטמבר.

רם שפע: ראו הוזהרתם בעניין הזה.

רם שפע: אנחנו עוצרים את הדיון פה ובעוד חמש דקות מתחילים את הדיון של היערכות משרדי הממשלה לקראת הרפורמה בשיווק קנאביס.

רם שפע: זה יהיה דיון מעט ממוקד יותר כפי שאתם יכולים להניח, אבל גם הוא אחראי ושקול.

רם שפע: תודה רבה לכולם, אני סוגר את הישיבה.